MEDDELELSE FRA KOMMISSIONEN TIL EUROPA-PARLAMENTET OG RÅDET Kommissionens udtalelse om det initiativ til Europa-Parlamentets og Rådets forordning om ændring af afgørelse 2005/681/RIA om oprettelse af Det Europæiske Politiakademi (Cepol), der er fremlagt af Belgien, Bulgarien, Tjekkiet, Tyskland, Estland, Grækenland, Spanien, Frankrig, Kroatien, Italien, Cypern, Letland, Litauen, Luxembourg, Ungarn, Malta, Nederlandene, Østrig, Polen, Portugal, Rumænien, Slovenien, Slovakiet, Finland og Sverige /* COM/2014/07 final */





MEDDELELSE FRA KOMMISSIONEN TIL EUROPA-PARLAMENTET OG RÅDET Kommissionens udtalelse om det initiativ til Europa-Parlamentets og Rådets forordning om ændring af afgørelse 2005/681/RIA om oprettelse af Det Europæiske Politiakademi (Cepol), der er fremlagt af Belgien, Bulgarien, Tjekkiet, Tyskland, Estland, Grækenland, Spanien, Frankrig, Kroatien, Italien, Cypern, Letland, Litauen, Luxembourg, Ungarn, Malta, Nederlandene, Østrig, Polen, Portugal, Rumænien, Slovenien, Slovakiet, Finland og Sverige Initiativets betegnelse: Initiativ til Europa-Parlamentets og Rådets forordning om ændring af afgørelse 2005/681/RIA om oprettelse af Det Europæiske Politiakademi (Cepol) Initiativet blev formelt fremlagt den: 4. december 2013 Retsgrundlag: Initiativet bygger på artikel 87, stk. 2, litra b), i TEUF, som omhandler den almindelige lovgivningsprocedure, og fremlægges af en gruppe på 25 medlemsstater, hvilket betyder, at kravet om, at mindst en fjerdedel af EU-medlemsstaterne skal være repræsenteret, er opfyldt, jf. artikel 76, litra b), i TEUF. Trin i proceduren: Afventer Europa-Parlamentets førstebehandling Generel vurdering: Medlemsstaternes initiativ præsenteres som en opfølgning i form af lovgivning på den politiske aftale, ministrene nåede til enighed om på mødet i Rådet (RIA) den 8. oktober 2013, og som går ud på midlertidigt at flytte Cepols sæde fra Bramshill (Det Forenede Kongerige) til Budapest (Ungarn) som følge af Det Forenede Kongeriges meddelelse i december 2012 om at lukke hjemstedet i Bramshill i 2014. Valget af Budapest som nyt midlertidigt sæde for Cepol blev truffet efter en særlig afstemningsform, som blev foreslået af formandskabet og godkendt af medlemsstaterne, i forbindelse med punktet "foreløbige arrangementer med henblik på at huse Cepol" på mødet i Rådet (RIA) den 8. oktober. Valget byggede på de 7 ansøgninger, der blev indgivet, efter at formandskabet i juli 2013 indkaldte ansøgninger om midlertidigt at huse Det Europæiske Politiakademi, indtil der findes en langsigtet løsning for agenturets fremtid. Følgende medlemsstater indgav ansøgninger: Irland, Grækenland, Spanien, Italien, Ungarn, Nederlandene og Finland. Finland har efterfølgende trukket sin ansøgning tilbage. Den politiske aftale blev bekræftet af Rådet (RIA) på mødet samme dag den 8. oktober. Kommissionen bemærker først og fremmest, at der i udkastet til forordning om ændring af Cepol-afgørelsen ikke henvises til den midlertidige genhusning af Cepol, og at det derfor ikke gennemfører ovennævnte politiske aftale, men går langt videre. I den forbindelse er medlemsstaternes initiativ direkte i strid med Kommissionens forslag til Europol-forordningen, herunder sammenlægningen af Cepol og Europol, som siden den 27. marts 2013 har været og stadig er på programmet. Kommissionens forslag er styret af ønsket om at finde vidtspændende løsninger på, hvordan politisamarbejdet og -uddannelsen kan blive mere effektivt. Det er udformet, således at der opnås funktionsmæssige synergieffekter og besparelser i overensstemmelse med det overordnede mål i den foreslåede reform og henstillingerne i den fælles tilgang til decentrale agenturer, som de tre institutioner har godkendt. Spørgsmålet om, hvor Cepol skal have sæde, bør derfor ikke behandles isoleret, men bør ses i sammenhæng med en funktionsmæssig og operationel reform, som indfrier målene om rationalisering og operationelle forbedringer for begge agenturer. I den forbindelse bemærker Kommissionen også, at den konsekvensanalyse, der er knyttet til initiativet, kun består af en angivelse af omkostningerne og fordelene ved denne ene løsning, nemlig flytning af Cepol til Budapest, uden at der ses på og foretages sammenligninger med de besparelser, der vil være enten som følge af den sammenlægning af Cepol og Europol, som Kommissionen foreslår, eller andre alternative løsninger. Kommissionen gør endvidere opmærksom på, at en dobbelt flytning vil have negative budgetmæssige følger, og at de nødvendige ekstra midler vil skulle hentes fra den gældende budgetramme, hvilket betyder, at disse midler ikke kan anvendes til andre formål. Konklusion Kommissionen afgiver derfor en negativ udtalelse om medlemsstaternes initiativ. Kommissionen opfordrer endvidere Europa-Parlamentet og Rådet til at undgå enhver negativ budgetmæssig virkning som følge af en løsning, som ikke sikrer funktionsmæssige synergier og besparelser, og som ikke er i overensstemmelse med henstillingerne i den fælles tilgang til decentrale agenturer, de tre institutioner har godkendt. Hvis der gås videre med dette initiativ vil Kommissionen på tidspunktet for vedtagelsen være nødsaget til at fremsætte en erklæring om forordningens midlertidige karakter, dens negative budgetmæssige virkninger og nødvendigheden af, at den ikke berører resultatet af drøftelserne om Kommissionens eget forslag. Kommissionen opfordrer i den forbindelse Europa-Parlamentet og Rådet til at bygge videre på de konstruktive fremskridt, der er gjort i forbindelse med Kommissionens forslag om at ændre regelkomplekset for Europol, og til at overveje en alternativ løsning, der går ud på at huse Cepol og Europol samme sted, og som opfylder målene om rationalisering og operationelle forbedringer for begge agenturer.